Atturi Ewlenin: Benjamin Walker, Teresa Palmer, Mary Grace, Alexandra Daddario, Tom Welling, Tom Wilkinson Direttur: Ross Katz Ħin: 110 min. Distributur: E-One Films Maħruġ minn KRS Releasing Ċert. 12A Wara xi nofs siegħa li wieħed jibda jara The Choice, faċilment jista' jinduna li dan hu film meħud minn ktieb best seller tal-prolifiku Nicholas Sparks. L-andament għandu l-istess formula ta' wħud mill-kotba l-oħrajn tiegħu – storja ġentili ta' mħabba old fashioned, protagonista mill-aktar simpatika b'ħajja tassew ideali u anke baħbuħa għall-aħħar, tant li wieħed jistenna li se tiġri xi traġedja. Gabbie Holland (Palmer), studenta tal-mediċina, tmur toqgħod f'dar ħdejn Travis Shaw (Walker), ġuvni dejjem imdawwar bi tfajliet sbieħ li anke jdawwarhom bil-jott tiegħu. Travis, li qatt ma ħalla xi tfajla taqbad miegħu f'relazzjoni serja, bil-mod jibda juri attrazzjoni speċjali lejn Gabbie. Din għandha ħabib li ilha toħroġ miegħu u, għall-bidu, ma tagħtix kas tal-infatwazzjoni tal-veterinarju Travis. Maż-żmien din l-attrazzjoni tikkarga sewwa u fl-aħħar dawn jiżżewġu. Fuq medda ta' għaxar snin dan iż-żwieġ jissoda ankie b'żewġt itfal, il-mimmi ta' għajnejhom. Wara, jaslu mumenti ta' anszjetà u diffikultajiet oħrajn li forsi jistgħu jisfrattaw din l-unjoni. The Choice, dwar għażliet spontanji li jiddeterminaw il-futur tal-bniedem, huwa maħdum f'belt żgħira ħdejn il-baħar f'North Carolina, il-post nattiv tal-awtur, hu xogħol sentimentali żżejjed u mimli ħlewwa li, għandu jogħġob lil sezzjoni tal-poplu li ma tridx għerf biex tissusspetta x'se jissuċċiedi lejn il-final.